32006L0055
L 159/13
JURNALUL OFÍCIAL AL UNIUNII EUROPENE
DIRECTIVA 2006/55/CE A COMISIEI
din 12 iunie 2006
de modificare a anexei III la Directiva 66/402/CEE a Consiliului în ceea ce privește greutatea maximă a loturilor de semințe
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 21a,
întrucât:
(1)
Normele internaționale referitoare la greutatea maximă a loturilor de semințe de anumite specii de cereale, în special Triticum aestivum, Triticum durum, Triticum spelta, Secale cereale, Triticosecale și Oryza sativa, Avena sativa și Hordeum vulgare, au fost revizuite recent.
(2)
Este necesară adaptarea greutății maxime prevăzute de legislația comunitară, pentru loturile de semințe ale speciilor menționate anterior.
(3)
Prin urmare, Directiva 66/402/CEE ar trebui modificată în consecință.
(4)
Măsurile prevăzute de prezenta directivă sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DIRECTIVĂ:
Articolul 1
În a doua coloană a tabelului din anexa III la Directiva 66/402/CEE, „25” se înlocuiește cu „30”.
Articolul 2
(1) Statele membre pun în vigoare actele cu putere de lege și actele administrative necesare pentru a se conforma prezentei directive până la 31 decembrie 2006. Acestea comunică de îndată Comisiei textul actelor, precum și un tabel de corespondență între acestea și prezenta directivă.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a șaptea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 12 iunie 2006.